Talous- ja sosiaalikomitean lausunto aiheesta "Ehdotus neuvoston asetukseksi (EY) yhteiseen kalastuspolitiikkaan sovellettavasta valvontajärjestelmästä annetun asetuksen (ETY) N:o 2847/93 muuttamisesta" () (98/C 407/38)

Neuvosto päätti 11. kesäkuuta 1998 Euroopan yhteisöjen perustamissopimuksen 43 ja 198 artiklan nojalla pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut maa- ja kalatalousjaosto antoi lausuntonsa 24. heinäkuuta 1998. Esittelijä oli Eduardo Chagas.

Talous- ja sosiaalikomitea hyväksyi 9. 10. syyskuuta 1998 pitämässään 357. täysistunnossa (syyskuun 9. päivän kokouksessa) seuraavan lausunnon äänin 108 puolesta 4:n pidättyessä äänestämästä.

1. Johdanto

1.1. Yhteiseen kalastuspolitiikkaan sovellettava valvontajärjestelmä luotiin asetuksella (ETY) N:o 2847/93 (). Järjestelmää on muutettu viimeksi asetuksella (EY) N:o 2635/97 (), jota nyt puolestaan muutetaan ottaen huomioon yhteisen kalastuspolitiikan kehittyminen ja asetuksen soveltamisessa havaitut heikkoudet.

2. Yleistä

2.1. Komitea on komission kanssa yhtä mieltä asetusehdotuksesta jäljempänä esitettäviä huomioita lukuun ottamatta.

2.2. Komissio on päätynyt muuttamaan asetusta vaiheittain ja esittää ainoastaan muutamia valvontapolitiikan parantamisen kannalta merkityksellisinä pitämiään näkökohtia. Yhteisen kalastuspolitiikan osa-alueisiin tehdään myöhemmin muita muutoksia.

2.3. Komitea olisi toivonut muutosehdotuksen olevan esitettyä perustellisemman, jotta yleiset säännöt olisivat vastanneet paremmin valvonnan tarpeita, sillä komitea on tietoinen siitä, että ponnisteluista ja tapahtuneesta edistyksestä huolimatta jäsenvaltioiden valvontalainsäädäntö ja -välineet eroavat edelleen suuresti toisistaan.

2.3.1. Näin ollen ilmapiiri ei ole omiaan innostamaan alan ammattilaisia hyväksymään, että valvontatoimet ovat paikallaan, eikä takaamaan, että säännöksiä sovelletaan tasapuolisesti kaikkialla yhteisössä.

2.4. Komitea on lukuisissa lausunnoissaan korostanut, että yhteisen kalastuspolitiikan eri osa-alueista annettujen säännösten tehokkuus varmistetaan ennen kaikkea valvomalla säänneltyä toimintaa. Jäsenvaltioiden on näin ollen ryhdyttävä todellisiin toimiin valvonnan hyväksi poistaakseen tai ainakin kaventaakseen selvästi valtioiden välisiä eroja, joita on sekä suhtautumisessa valvontaan että yhteisön säännösten täytäntöönpanossa.

2.4.1. Komission olisi uudistettava mahdollisimman pian asetus (ETY) N:o 2847/93 ja sisällytettävä siihen kaikki tähänastiset muutokset.

2.5. Valvontavälineiden kehittyminen edellyttää, että jäsenvaltiot käyttävät niitä oikein merellä ja/tai maalla, sillä välineiden avulla voidaan valvoa saalislajeja, saaliiden määrää ja kokoa tai verkkotyyppejä. Jäsenvaltioiden välillä on tässäkin suhteessa edelleen suuria eroja. Vaikeudet ovat erilaisia, mutta on otettava huomioon, että todellisia hankaluuksia aiheutuu jäsenvaltion yksinomaisen valvonnan piiriin kuuluvan merialueen koosta.

2.5.1. Komitea on aina katsonut, että jäsenvaltioita on kannustettava ja tuettava niiden mukauttaessa ja lujittaessa valvontaa turvautumalla kestävällä tavalla pisimmälle kehittyneeseen tietotekniikkaan ja teknologiaan. Tämä on ainoa tapa kehittää ja tehostaa valvontaa ja luoda yhteisöön ja siellä toimivien ammattilaisten keskuuteen luottamuksen, avoimuuden ja yhdenvertaisuuden ilmapiiri.

2.5.2. Lukuisat lastin purkamispaikat vaikeuttavat valvontaa. Toimintojen keskittäminen tiettyihin satamiin tai velvollisuus käyttää tiettyjä infrastruktuureja kuten kalatukkuja saattaa olla merkittävä keino tehdä valvonnasta luotettavaa.

2.6. Komitea korostaa niin ikään, että tehokas valvonta edellyttää kokonaisvaltaista, integroitua lähestymistapaa ja sen on ulotuttava yhteisen kalastuspolitiikan kaikille aloille.

2.6.1. Komitea on vakuuttunut siitä, että yhteisön valvontapolitiikan menestyminen ja jäsenvaltioiden edistyminen politiikan täytäntöönpanossa edellyttävät, että yhteisön tarkastuksista vastaavan henkilökunnan toimivaltaa ja määrää lisätään ja puututaan ennen kaikkea jäsenvaltioiden erilaisiin seuraamusjärjestelmiin, jotka nykyisellään haittaavat vakavasti valvontaa, minkä komissiokin on myöntänyt neuvostolle ja Euroopan parlamentille antamassaan tiedonannossa ().

2.6.2. Koska kyseessä on keskeinen ongelma, on ponnisteltava entistä lujemmin, jotta seuraamusjärjestelmän yhdenmukaistamisessa todella edistytään. Komissio on aiemmin tehnyt tämänsuuntaisia konkreettisia ehdotuksia, jotka ovat saaneet TSK:n ja Euroopan parlamentin tuen, mutta joita neuvosto ei ole hyväksynyt. Tällä kertaa komissio kuitenkin vaikenee asiasta tekemättä asetusehdotuksessa uusia esityksiä.

2.7. Komitea on tyytyväinen siihen, että asetusehdotuksessa mainitaan yhteisön ulkopuolisten maiden alukset. Komitea on aina ajanut tarvetta lisätä yhteisön ulkopuolisten maiden kalastusalusten valvontaa, tarkastuksia ja toimien tarkkailua. Joissakin satamissa näiden alusten valvonta on käytännössä heikompaa kuin yhteisön alusten valvonta. Epätavalliseen tilanteeseen on puututtava pikimmiten, sillä alukset kilpailevat laittomasti yhteisön alusten kanssa, ja tietyissä löyhemmän kurin satamissa ne saattavat jopa vääristää kilpailua.

2.7.1. Kuten komitea on jo useaan otteeseen todennut, yhteisön ulkopuolisten valtioiden, varsinkin sellaisten maiden, joiden aluevedet rajoittuvat yhteisön aluevesiin, on myös osallistuttava vastuuntuntoiseen kalastukseen tähtääviin yhteisön ponnistuksiin ryhtymällä EU:ssa voimassa olevia toimenpiteitä vastaaviin toimenpiteisiin. Komission on kehitettävä tämänsuuntaisesti kahdenvälisiä suhteitaan kyseisiin valtioihin.

2.8. Komitea katsoo, että yhteisön kalastusvyöhykkeellä luvanvaraisesti toimivien yhteisön ulkopuolisten kalastusalusten on noudatettava vähintään samoja säännöksiä kuin yhteisön alusten. Niinpä onkin kummallista, että asetusehdotuksessa kysymykseen ei ole puututtu asianmukaisesti, vaan se on sivuutettu luettelemalla 28 c artiklan yhteydessä joukko velvoitteita, joita kyseisten alusten on noudatettava.

2.9. Komitea katsoo lisäksi, että 28 g artiklan 2 kohdan säännökset saaliista, jotka yhteisön ulkopuolisen maan aluksen päällikön mukaan on pyydetty avomerellä, ovat epätarkkoja. Annettavalla säännöksellä kalavarat on pyrittävä selkeästi säilyttämään asianmukaisesti ja nykyistä laajemmin ja paheksumaan tiettyjä ryöstökalastuskäytäntöjä.

2.10. Komiteaa askarruttaa, pystyvätkö jäsenvaltioiden toimivaltaiset viranomaiset käytännössä noudattamaan asetusehdotuksen 35 artiklassa esitettyä toimenpidettä eli toimittamaan komissiolle kertomuksen asetuksen soveltamisesta maaliskuun 1. päivään mennessä, kun määräaika päättyi aiemmin 1. kesäkuuta.

3. Erityistä

3.1. Ehdotuksen 28 c artikla on mukautettava lausunnossa esitetyllä tavalla.

3.2. Ehdotuksen 28 g artikla on mukautettava lausunnossa esitetyllä tavalla.

Bryssel 9. syyskuuta 1998.

Talous- ja sosiaalikomitean puheenjohtaja

Tom JENKINS

() EYVL C 201, 27.6.1998, s. 14.

() EYVL L 261, 20.10.1993, s. 1.

() EYVL L 356, 21.12.1997.

() KOM(98) 92 lopull.